DECIZIA CONSILIULUI
din 5 iunie 2007
de abrogare a Deciziei 2004/917/CE privind existența unui deficit excesiv în Grecia
(2007/465/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 104 alineatul (12),
având în vedere recomandarea Comisiei,
întrucât:
(1)
Prin Decizia 2004/917/CE a Consiliului (1), în urma unei recomandări a Comisiei emise în conformitate cu articolul 104 alineatul (6) din tratat, s-a decis că în Grecia există un deficit excesiv. Consiliul a constatat că deficitul public general era de 3,2 % din PIB în 2003, depășind valoarea de referință de 3 % din PIB stabilită în tratat, în timp ce datoria publică generală brută era la nivelul de 103 % din PIB, depășind cu mult valoarea de referință de 60 % din PIB, prevăzută în tratat. Cifrele cu privire la deficitul public general și datoria publică generală pentru 2003 au fost revizuite în mai multe rânduri ulterior Deciziei 2004/917/CE. În conformitate cu datele cele mai recente, deficitul și datoria reprezentau 6,2 % din PIB și, respectiv, 107,8 % din PIB.
(2)
La 6 iulie 2004, în conformitate cu articolul 104 alineatul (7) din tratat și cu articolul 3 alineatul (4) din Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (2), Consiliul a adresat Greciei o recomandare în vederea încetării situației de deficit excesiv cel târziu până în 2005. Recomandarea a fost făcută publică.
(3)
La 19 ianuarie 2005, prin Decizia 2005/334/CE a Consiliului (3), în conformitate cu articolul 104 alineatul (8), Consiliul a stabilit, pe baza unei recomandări a Comisiei, că Grecia nu a întreprins nicio acțiune efectivă ca răspuns la recomandarea Consiliului în temeiul articolului 104 alineatul (7). La 17 februarie 2005, prin Decizia 2005/441/CE (4), Consiliul a decis, pe baza unei recomandări a Comisiei, să transmită o notificare Greciei în conformitate cu articolul 104 alineatul (9) pentru a lua măsuri de reducere a deficitului, reducere considerată necesară pentru a corecta situația de deficit excesiv, și a prelungit termenul de corectare cu un an, până în 2006.
(4)
În conformitate cu articolul 104 alineatul (12) din tratat, o decizie a Consiliului privind existența unui deficit excesiv trebuie să fie abrogată atunci când Consiliul consideră că deficitul excesiv din statul membru respectiv a fost corectat.
(5)
În conformitate cu Protocolul privind procedura de deficit excesiv anexat tratatului, Comisia furnizează datele necesare punerii în aplicare a procedurii. În cadrul punerii în aplicare a protocolului menționat, statele membre au obligația de a comunica datele privind deficitele și datoriile publice, precum și alte variabile asociate, de două ori pe an, până la 1 aprilie și până la 1 octombrie, în conformitate cu articolul 4 din Regulamentul (CE) nr. 3605/93 al Consiliului din 22 noiembrie 1993 privind aplicarea Protocolului privind procedura de deficit excesiv anexat Tratatului de instituire a Comunității Europene (5).
(6)
Pe baza datelor furnizate de Comisie (Eurostat) în conformitate cu articolul 8g alineatul (1) din Regulamentul (CE) nr. 3605/93, în urma notificării din partea Greciei la 1 aprilie 2007 și pe baza prognozei serviciilor Comisiei din primăvara anului 2007, se înregistrează următoarele concluzii:
-
deficitul public general a fost redus de la 7,9 % din PIB în 2004 la 2,6 % din PIB în 2006, ceea ce este sub valoarea de referință a deficitului, de 3 % din PIB. Acest nivel corespunde în mod identic cu obiectivul stabilit în actualizarea din decembrie 2005 a programului de stabilitate;
-
veniturile și cheltuielile au contribuit la ajustarea nominală de aproape 3 puncte procentuale din PIB comparativ cu deficitul de 5,5 % din 2005 în cote aproape egale. Exprimate în raport cu PIB, veniturile totale au crescut cu 1,5 puncte procentuale din PIB, impozitele indirecte reprezentând 0,5 puncte procentuale din PIB. Restul de 1 punct procentual este reprezentat de creșterea contribuțiilor sociale și a altor venituri, inclusiv transferurile de capital (transferuri UE). Cheltuielile totale au fost reduse cu 1,25 puncte procentuale din PIB, în special ca urmare a reducerilor cheltuielilor primare (cu 0,5 % din PIB) și a cheltuielilor cu dobânzile (0,25 % din PIB). Cheltuielile de capital au fost, de asemenea, reduse cu aproximativ 0,5 puncte procentuale din PIB. Veniturile punctuale s-au ridicat la 0,6 % din PIB. Îmbunătățirea balanței structurale (respectiv balanța ajustată ciclic fără a include măsurile punctuale și alte măsuri temporare) este estimată la 2,25 % din PIB în 2006. Ajustarea deficit-datorie de 2,3 % din PIB este în mare parte explicată;
-
pentru 2007, prognoza serviciilor Comisiei din primăvara anului 2007 estimează că deficitul se va reduce în continuare, până la 2,4 % din PIB. Aceasta este în concordanță cu obiectivul oficial privind deficitul, de 2,4 % din PIB, stabilit în actualizarea din decembrie 2006 a programului de stabilitate. Cu toate acestea, prognoza serviciilor Comisiei cuprinde venituri punctuale suplimentare care se ridică la 0,25 % din PIB, precum și măsuri permanente de reducere a cheltuielilor, care se ridică la aproximativ 0,25 % din PIB, ambele după cum au fost anunțate până la data limită a prognozei serviciilor Comisiei din primăvara anului 2007 și nefiind, astfel, reflectate în obiectivul oficial din decembrie 2006. În pofida acestui fapt, estimarea deficitului pentru 2007 inclusă în prognoza din primăvară nu este mai bună decât obiectivul, întrucât impactul acestor măsuri noi este compensat atât de ipoteze mai prudente privind creșterea, cât și de faptul că măsurile permanente planificate pentru 2007 nu ar înlocui în totalitate, în opinia Comisiei, reducerea veniturilor punctuale. Fără venituri punctuale, deficitul ar continua să se situeze sub valoarea de referință, la 2,9 % din PIB. Pentru 2008, prognoza din primăvară estimează, în condițiile menținerii politicii, un deficit de 2,7 % din PIB fără a se include vreo măsură punctuală pentru 2008. Acest lucru indică faptul că deficitul a fost adus sub plafonul de 3 % din PIB într-o manieră fiabilă și durabilă. Se estimează o îmbunătățire a soldului structural în 2007 cu aproximativ 0,25 puncte procentuale din PIB și, în condițiile menținerii politicii, o îmbunătățire de valoare marginală în 2008. Acest lucru trebuie analizat prin perspectiva nevoii de a înregistra progrese în realizarea obiectivului pe termen mediu (OTM) pentru poziția bugetară, care pentru Grecia este o poziție echilibrată în termeni structurali;
-
datoria publică a scăzut de la 108,5 % din PIB în 2004 la 104,5 % în 2006. În conformitate cu prognoza din primăvara anului 2007, se estimează o scădere suplimentară a ponderii datoriei la aproximativ 97,5 % până la sfârșitul anului 2008, ceea ce continuă să fie cu mult peste valoarea de referință de 60 % din PIB. Ponderea datoriei poate fi considerată a se reduce suficient către valoarea de referință de 60 % din PIB.
(7)
Autoritățile statistice din Grecia și-au îmbunătățit procedurile, ceea ce a condus la o reducere semnificativă a discrepanțelor statistice și la o calitate de ansamblu mai ridicată a datelor guvernamentale de ordin general. Autoritățile din Grecia se angajează să pună integral în aplicare planul de acțiune pentru îmbunătățirea statisticilor privind finanțele publice. Prin urmare, Eurostat și-a retras rezervele asupra calității datelor raportate.
(8)
În opinia Consiliului, deficitul excesiv din Grecia a fost corectat, iar Decizia 2004/917/CE ar trebui prin urmare să fie abrogată,
ADOPTĂ PREZENTA DECIZIE:
Articolul 1
Dintr-o evaluare globală rezultă că situația deficitului excesiv din Grecia a fost corectată.
Articolul 2
Decizia 2004/917/CE se abrogă.
Articolul 3
Prezenta decizie se adresează Republicii Elene.
Adoptată la Luxemburg, 5 iunie 2007.